Document ID: 32009D0908

Reference:
9.12.2009
ET
Euroopa Liidu Teataja
L 322/28
NÕUKOGU OTSUS,
1. detsember 2009,
millega kehtestatakse rakendusmeetmed Euroopa Ülemkogu otsusele nõukogu eesistumise teostamise kohta
(2009/908/EL)
EUROOPA LIIDU NÕUKOGU,
võttes arvesse Euroopa Liidu lepingut, eriti selle artikli 16 lõiget 9,
võttes arvesse Euroopa Liidu toimimise lepingut, eriti selle artikli 236 punkti b,
võttes arvesse Euroopa Ülemkogu 1. detsembri 2009. aasta otsust nõukogu eesistumise teostamise kohta (1), eriti selle artikli 2 kolmandat lõiku ja artiklit 4,
ning arvestades järgmist:
(1)
Tuleks kehtestada nõukogu eesistumise teostamist käsitleva Euroopa Ülemkogu otsuse (edaspidi „Euroopa Ülemkogu otsus”) rakendusmeetmed.
(2)
Need rakendusmeetmed hõlmavad korda, mille kohaselt kolmest liikmesriigist eelnevalt määratud rühmad peavad järjestikuste 18-kuuliste ajavahemike jooksul kordamööda teostama eesistumist, arvestades asjaolu, et vastavalt nõukogu kodukorrale on alates 1. jaanuarist 2007 olemas süsteem nõukogu 18-kuuliste programmide kokkuleppimiseks kolme eesistujariigi vahel, kes asjaomasel ajavahemikul täidavad eesistujakohustusi.
(3)
Vastavalt Euroopa Ülemkogu otsuse artiklile 1 tuleb rühmade moodustamisel arvestada liikmesriikide mitmekesisust ja liidu geograafilist tasakaalu.
(4)
Rühmasisene vastutuse jaotus liikmesriikide vahel on kindlaks määratud Euroopa Ülemkogu otsuse artikli 1 lõikega 2. Kummaski käesoleva otsuse artikli 2 lõikes 1 ette nähtud võimalikus olukorras määravad ühte rühma kuuluvad liikmesriigid oma koostöö praktilise korra kindlaks omavahelise kokkuleppega.
(5)
Lisaks peaksid kõnealused rakendusmeetmed sisaldama Euroopa Ülemkogu otsuse artikli 2 kolmanda lõigu kohaseid erieeskirju välisasjade nõukogu ettevalmistavate organite eesistumise kohta.
(6)
Enamiku nimetatud ettevalmistavate organite eesistujaks peaks olema liidu välisasjade ja julgeolekupoliitika kõrge esindaja (edaspidi „kõrge esindaja”) esindaja ja ülejäänud kõnealuste organite eesistujaks peaks ka edaspidi olema kuus kuud tegutsev eesistujariik. Kui kõnealuste organite eesistujaks on kõrge esindaja, võidaks kohaldada üleminekuperioodi.
(7)
Vastavalt Euroopa Ülemkogu otsuse artikli 2 kolmandale lõigule tuleks käesolevas otsuses ühtlasi loetleda need ettevalmistavad organid, mille eesistumine on reguleeritud mingi muu süsteemi järgi kui kuus kuud kestvad eesistumisperioodid.
(8)
Käesolevas otsuses loetlemata ettevalmistavate organite eesistumist teostatakse kooskõlas Euroopa Ülemkogu otsuse artikliga 2,
ON VASTU VÕTNUD KÄESOLEVA OTSUSE:
Artikkel 1
Järjekord, milles liikmesriigid teostavad nõukogu eesistumist alates 1. jaanuarist 2007, on sätestatud nõukogu 1. jaanuari 2007. aasta otsuses, millega määratakse kindlaks nõukogu eesistuja ametikoha täitmise järjekord (2).
Selle eesistumisjärjekorra jaotus kolmest liikmesriigist koosnevateks rühmadeks vastavalt Euroopa Ülemkogu otsuse artikli 1 lõikele1 on sätestatud käesoleva otsuse I lisas.
Artikkel 2
1.   Artikli 1 teises lõigus osutatud rühmade liikmed on kordamööda kuus kuud kõigi nõukogu koosseisude (välja arvatud välisasjade nõukogu) eesistujaks. Teised rühma liikmed abistavad eesistujat ühise 18-kuulise programmi alusel kõigis tema kohustustes.
2.   Artiklis 1 osutatud rühma liikmed võivad omavahel otsustada kohaldada teistsugust korda.
3.   Kummaski lõigetes 1 ja 2 ette nähtud olukorras määravad ühte rühma kuuluvad liikmesriigid oma koostöö praktilise korra kindlaks omavahelise kokkuleppega.
Artikkel 3
Nõukogu võtab enne 1. juulit 2017 vastu otsuse korra kohta, mille alusel liikmesriigid teostavad eesistumist alates 1. juulist 2020.
Artikkel 4
Välisasjade nõukogu ettevalmistavate organite eesistumist teostatakse vastavalt II lisas sätestatud eeskirjadele.
Artikkel 5
III lisas loetletud nõukogu ettevalmistavatel organitel on kindlaksmääratud eesistujad, kes on sätestatud samas lisas.
Artikkel 6
Käesolev otsus jõustub selle vastuvõtmise päeval.
Käesolev otsus avaldatakse Euroopa Liidu Teatajas.
Brüssel, 1. detsember 2009
Nõukogu nimel
eesistuja
B. ASK
(1)  ELT L 315, 2.12.2009, lk 50.
(2)  ELT L 1, 4.1.2007, lk 11.
I LISA
Saksamaa
jaanuar–juuni
2007
Portugal
juuli–detsember
2007
Sloveenia
jaanuar–juuni
2008
Prantsusmaa
juuli–detsember
2008
Tšehhi Vabariik
jaanuar–juuni
2009
Rootsi
juuli–detsember
2009
Hispaania
jaanuar–juuni
2010
Belgia
juuli–detsember
2010
Ungari
jaanuar–juuni
2011
Poola
juuli–detsember
2011
Taani
jaanuar–juuni
2012
Küpros
juuli–detsember
2012
Iirimaa
jaanuar–juuni
2013
Leedu
juuli–detsember
2013
Kreeka
jaanuar–juuni
2014
Itaalia
juuli–detsember
2014
Läti
jaanuar–juuni
2015
Luksemburg
juuli–detsember
2015
Madalmaad
jaanuar–juuni
2016
Slovakkia
juuli–detsember
2016
Malta
jaanuar–juuni
2017
Ühendkuningriik
juuli–detsember
2017
Eesti
jaanuar–juuni
2018
Bulgaaria
juuli–detsember
2018
Austria
jaanuar–juuni
2019
Rumeenia
juuli–detsember
2019
Soome
jaanuar–juuni
2020
II LISA
VÄLISASJADE NÕUKOGU ETTEVALMISTAVATE ORGANITE EESISTUMINE (1)
Tabeli kategooriates 1–4 osutatud välisasjade nõukogu ettevalmistavate organite eesistumine korraldatakse järgmiselt.
1)
Kategooria 1: kaubandus- ja arenguvaldkonna ettevalmistavad organid
Ettevalmistava organi eesistuja on kuuekuulise ajavahemiku jooksul tegutsev eesistujariik.
2)
Kategooria 2: geograafiliselt määratletud ettevalmistavad organid
Ettevalmistava organi eesistujaks on kõrge esindaja esindaja.
3)
Kategooria 3: horisontaalsed ettevalmistavad organid (enamasti ÜVJP)
Ettevalmistava organi eesistujaks on kõrge esindaja esindaja, välja arvatud järgmiste ettevalmistavate organite puhul, mille eesistujaks on kuuekuulise ajavahemiku jooksul tegutsev eesistujariik:
—
välissuhete nõunike töörühm (RELEX);
—
terrorismi töörühm (rahvusvahelised aspektid) (COTER);
—
terrorismivastaste erimeetmete rakendamise töörühm (COCOP);
—
konsulaarasjade töörühm (COCON);
—
rahvusvahelise avaliku õiguse töörühm (COJUR) ning
—
mereõiguse töörühm (COMAR).
4)
Kategooria 4: EJKPga seotud ettevalmistavad organid
EJKPga seotud ettevalmistavate organite eesistujaks on kõrge esindaja esindaja (2).
Kõrge esindaja ja kuuekuulise ajavahemiku jooksul tegutsev eesistujariik teevad tihedat koostööd, et tagada sidusus välisasjade nõukogu ettevalmistavate organite tegevuse vahel.
Kategooriatesse 3 ja 4 kuuluvate ettevalmistavate organite eesistuja on üleminekuperioodil (mis kestab kuni kuus kuud pärast Euroopa välisteenistuse korraldust ja toimimist käsitleva nõukogu otsuse vastuvõtmist) kuuekuulise ajavahemiku jooksul tegutsev eesistujariik, nagu varemgi. 2. kategooria puhul kestab see üleminekuperiood 12 kuud.
Eesistujate ametisse nimetamise võimalused
Kui Euroopa Ülemkogu otsuses või käesolevas otsuses on sätestatud, et ettevalmistava organi (poliitika- ja julgeolekukomitee ja asjaomased töörühmad) eesistujaks on kõrge esindaja esindaja, vastutab eesistuja ametisse nimetamise eest kõrge esindaja. Nende ametissenimetamiste puhul lähtutakse pädevusest, tagades samas küllaldase geograafilise tasakaalu ja läbipaistvuse. Kõrge esindaja tagab, et liikmesriigid usaldavad isikut, kelle ta kavatseb eesistujana ametisse nimetada. Kui see isik ei ole veel Euroopa välisteenistuse töötaja, siis ta saab selle töötajaks vastavalt Euroopa välisteenistuse töölevõtmismenetlustele hiljemalt ametisse nimetamise ajaks. Selle korra toimimist hinnatakse Euroopa välisteenistuse olukorda käsitlevas aruandes, mis on ette nähtud 2012. aastaks.
1.
Kaubandus- ja arenguvaldkonna ettevalmistavad organid
Artikli 207 komitee
AKV töörühm
Arengukoostöö töörühm (DEVGEN)
EFTA töörühm
Kahesuguse kasutusega kaupade töörühm
Kaubandusküsimuste töörühm
Põhitarbeainete töörühm
Üldise soodustuste süsteemi töörühm
Rahvusvaheliste arengukonverentside ettevalmistamise töörühm / UNCCD / kõrbestumine / UNCTAD
Humanitaar- ja toiduabi töörühm
Ekspordikrediidi töörühm
2.
Geograafiliselt määratletud ettevalmistavad organid
Mašriki ja Magribi töörühm (COMAG/MaMa)
Ida-Euroopa ja Kesk-Aasia töörühm (COEST)
Lääne-Balkani piirkonna töörühm (COWEB)
Lähis-Ida ja Pärsia lahe töörühm (COMEG/MOG)
Aasia ja Okeaania töörühm (COASI)
Ladina-Ameerika töörühm (COLAT)
Transatlantiliste suhete töörühm (COTRA)
Aafrika töörühm (COAFR)
3.
Horisontaalsed ettevalmistavad organid (enamasti ÜVJP)
Välissuhete nõunike töörühm (RELEX)
Nicolaidise rühm
Ülemaailmse desarmeerimise ja relvastuskontrolli töörühm (CODUN)
Massihävitusrelvade leviku tõkestamise töörühm (CONOP)
Tavarelvastuse ekspordi töörühm (COARM)
Inimõiguste töörühm (COHOM)
Terrorismi töörühm (rahvusvahelised aspektid) (COTER) (3)
Terrorismivastaste erimeetmete rakendamise töörühm (COCOP) (3)
OSCE ja Euroopa Nõukogu töörühm (COSCE)
ÜRO töörühm (CONUN)
Ajutine Lähis-Ida rahuprotsessi töörühm (COMEP)
Rahvusvahelise avaliku õiguse töörühm (COJUR, COJUR-ICC)
Mereõiguse töörühm (COMAR)
Konsulaarasjade töörühm (COCON)
ÜVJP haldusasjade ja protokolli töörühm (COADM)
4.
EJKPga seotud ettevalmistavad organid
Sõjaline komitee (EUMC)
Sõjalise komitee töörühm (EUMCWG)
Poliitilis-sõjaline töörühm (PMG)
Kriisiohje tsiviilaspektide komitee (CIVCOM)
Euroopa relvastuspoliitika töörühm
(1)  Välisasjade valdkonna tööstruktuuride vastutusala ja korralduse läbivaatamine tuleks läbi viia kiiresti pärast 1. detsembrit 2009, seda eelkõige arenguvaldkonna osas. Töörühmade läbivaadatud eesistumiskorda tuleks vajaduse korral kohandada vastavalt käesolevas lisas sätestatud üldistele põhimõtetele.
(2)  Sõjaline komitee (EUMC) ja sõjalise komitee töörühma (EUMCWG) eesistujaks on ka edaspidi valitud esimees, nagu on näidatud III lisas, nagu enne käesoleva otsuse jõustumist.
(3)  Terrorismi töörühma (rahvusvahelised aspektid) (COTER) ning terrorismivastaste erimeetmete rakendamise töörühma (COCOP) küsimust käsitletakse samuti JSK tööstruktuuride üle toimuvate arutelude raames.
III LISA
KINDLAKSMÄÄRATUD EESISTUJAGA ETTEVALMISTAVATE ORGANITE EESISTUJAD
Valitud esimehed
Majandus- ja rahanduskomitee
Tööhõivekomitee
Sotsiaalkaitsekomitee
Sõjaline komitee (1)
Majanduspoliitika komitee
Finantsteenuste komitee
Euroopa Liidu sõjalise komitee töörühm (1)
Käitumisjuhendi töörühm (äriühingute maksustamine)
Eesistuja ülesandeid täidab nõukogu peasekretariaat
Julgeolekukomitee
Informatsiooni töörühm
Juriidiliste andmete töötlemise töörühm
Elektroonilise kommunikatsiooni töörühm
Õigusaktide kodifitseerimise töörühm
Õiguskeele ekspertide töörühm
Uute ehitiste töörühm
(1)  Vaata ka II lisa.

Summary:
Välis- ja julgeolekupoliitika – nõukogu ja Euroopa Ülemkogu roll
Välis- ja julgeolekupoliitika – nõukogu ja Euroopa Ülemkogu roll
 
KOKKUVÕTE:
Euroopa Liidu leping – artikkel 15
Euroopa Liidu leping – artikkel 21
Euroopa Liidu leping – artikkel 26
otsus 2001/78/ÜVJP – poliitika- ja julgeolekukomitee loomine
otsus 2001/79/ÜVJP – Euroopa Liidu Sõjalise Komitee loomine
otsus 2000/354/ÜVJP – tsiviilkriisiohje komitee loomine
otsus 2009/908/EL, millega kehtestatakse rakendusmeetmed Euroopa Ülemkogu otsusele nõukogu eesistumise teostamise kohta
MIS ON ARTIKLITE JA OTSUSTE EESMÄRK?
Lepingu artiklites sätestatakse Euroopa Ülemkogu ja Euroopa Liidu Nõukogu (nõukogu) roll ELi ühises välis- ja julgeolekupoliitikas (ÜVJP), mis hõlmab ka ühist julgeoleku- ja kaitsepoliitikat. Otsustega luuakse nõukogu välis- ja julgeolekupoliitikaga tegelevate peamiste komiteede ning ettevalmistavate organite loomise õiguslik alus ning sätestatakse nende eesistumine.
PÕHIPUNKTID
Euroopa Ülemkogu ja nõukogu roll ühises välis- ja julgeolekupoliitikas on kindlaks määratud artiklis 26:Euroopa Ülemkogu määrab poliitilised üldsuunised ja kehtestab prioriteedid; nõukogu määrab need kindlaks ja rakendab need.Euroopa ÜlemkoguArtikli 26 kohaselt on Euroopa Ülemkogu ülesanneselgitada välja ELi strateegilised huvid;määrata kindlaks eesmärgid ja kehtestada ühise välis- ja julgeolekupoliitika üldsuunised, sealhulgas kaitsepoliitilise tähendusega küsimustes;võtta vastu vajalikud otsused. Need suunised ja eesmärgid põhinevad ELi välistegevuse põhimõtetel ja artiklis 21 sätestatud eesmärkidel, mis hõlmavad järgmist:kaitsta ELi väärtusi, põhihuve, julgeolekut, sõltumatust ning terviklikkust;tugevdada ja toetada demokraatiat, õigusriiki ja inimõigusi;säilitada rahu, ennetada konflikte ja tugevdada rahvusvahelist julgeolekut;edendada rahvusvahelist süsteemi, mille aluseks on tugevam mitmepoolne koostöö ja hea ülemaailmne juhtimine. ELi põhihuvid ja põhimõtted on praegu sätestatud ELi välis- ja julgeolekupoliitika strateegias. Euroopa Ülemkogu president esindab ELi rahvusvaheliselt ühise välis- ja julgeolekupoliitika küsimustes riigipeade ja/või valitsusjuhtide tasandil, ilma et see mõjutaks liidu välisasjade ja julgeolekupoliitika kõrge esindaja volitusi. Kõrge esindaja osaleb Euroopa Ülemkogu töös.Euroopa Liidu NõukoguEuroopa Ülemkogu suuniste kehtestamisel ja rakendamisel peab nõukogu tagama, et ELi tegevus on ühtne, järjepidev ja tõhus. ELi välisasjade nõukogu (FAC) juhib kõrge esindaja. Välisasjade nõukogu tööd toetavad mitmed komiteed ja ettevalmistavad organid, sealhulgas:poliitika- ja julgeolekukomitee;sõjaline komitee;kriisiohje tsiviilaspektide komitee (CIVCOM);ÜVJP töörühmad. Euroopa välisteenistus, mis loodi nõukogu otsusega 2010/427/EL pärast Lissaboni lepingu jõustumist (vt kokkuvõte), abistab nõukogu ühise välis- ja julgeolekupoliitika rakendamisel.
MIS AJAST ARTIKLEID JA OTSUSEID KOHALDATAKSE?
Artikleid kohaldatakse alates Lissaboni lepingu jõustumisest 1. detsembril 2009. Otsust 2001/78/ÜVJP kohaldatakse alates 22. jaanuarist 2001. Otsust 2001/79/ÜVJP kohaldatakse alates 11. juunist 2001. Otsust 2000/354/ÜVJP kohaldatakse alates 22. maist 2000. Otsust 2009/908/EL kohaldatakse alates 1. detsembrist 2009.
TAUST
Lisateave:ELi nõukogu Euroopa Ülemkogu
PÕHIDOKUMENDID
Euroopa Liidu lepingu konsolideeritud versioon – III jaotis – Sätted institutsioonide kohta – Artikkel 15 (ELT C 202, 7.6.2016, lk 23–24)
Euroopa Liidu lepingu konsolideeritud versioon – V jaotis – Üldsätted liidu välistegevuse kohta ning erisätted ühise välis- ja julgeolekupoliitika kohta – 1. peatükk – Üldsätted liidu välistegevuse kohta – Artikkel 21 (ELT C 202, 7.6.2016, lk 28–29)
Euroopa Liidu lepingu konsolideeritud versioon – V jaotis – Üldsätted liidu välistegevuse kohta ning erisätted ühise välis- ja julgeolekupoliitika kohta – 2. peatükk – Erisätted ühise välis- ja julgeolekupoliitika kohta – 1. jagu – Ühissätted – Artikkel 26 (endine ELi lepingu artikkel 13) (ELT C 202, 7.6.2016, lk 31)
Komisjoni 22. jaanuari 2001. aasta otsus 2001/78/ÜVJP, poliitika- ja julgeolekukomitee loomise kohta (EÜT L 27, 30.1.2001, lk 1–3)
Nõukogu 22. jaanuari 2001. aasta otsus 2001/79/ÜVJP Euroopa Liidu Sõjalise Komitee loomise kohta (EÜT L 27, 30.1.2001, lk 4–6)
Nõukogu 22. mai 2000. aasta otsus 2000/354/ÜVJP, millega luuakse tsiviilkriisiohje komitee (EÜT L 127, 27.5.2000, lk 1)
Nõukogu 1. detsembri 2009. aasta otsus 2009/908/EL, millega kehtestatakse rakendusmeetmed Euroopa Ülemkogu otsusele nõukogu eesistumise teostamise kohta (ELT L 322, 9.12.2009, lk 28–34)
Otsuse 2009/908/EL hilisemad muudatused on algdokumenti lisatud. Käesoleval konsolideeritud versioonil on üksnes dokumenteeriv väärtus.
SEONDUVAD DOKUMENDID
Nõukogu 26. juuli 2010. aasta otsus 2010/427/EL, millega määratakse kindlaks Euroopa välisteenistuse korraldus ja toimimine (ELT L 201, 3.8.2010, lk 30–40)
Viimati muudetud: 12.01.2021